་ཞག་ལྔ་ཡི་རིང་ལ་ཉིན་སོ་སོར་ཐུན་གསུམ་དུ་ཕོར་པ་དོ་གསུམ་
ལས་མ་ཉུང་པ་རེ་བླུད་ན་ས་བླ་གནས་སོགས་དང་བསྟུན་ཏེ་ཕོ་གཡས་མོ་གཡོན་གྱི། ཇི་སྐད་
དུ། རུ་ཐུང་གཞུ་མཆོག་སྣ་ནས་སོང་བཞིར་གཏར། ཞེས་པ་ཉིད་དོ། །
༈ གཅིག་སྐྱེས་དཀར་པོ་རྩི་ཧྲོག་བསྲེགས་ལ་ཞིབ་པར་འཐག་སྟེ་འདམ་འཐག་ཉིན་
གཅིག་ལས་མི་ཐུང་བར་བྱ། པུ་ཤུད་དང་ཅོག་སྒོང་རློན་པ་བརྟོལ་ན་རང་གི་སྡེ་མཐུན་སྐམ་
སླ་བའི་སྨན་ཕྱེ་སྐམ་པོ་ཞིག་དང་སྦྱར། སྐམ་པོ་ཡིན་ན་སྨོས་མ་དགོས། གླ་སྤུ་ལྕགས་སླང་དུ་
བསྲེག གནམ་མཐོང་བའི་ཆུ་རྡེལ་ནི་ཁམས་བརྒྱད་ལྟར་བཙོ། འདི་གད་པའི་འོག་ནས་ལེན་
པར་མཛད་ཀྱང་ལག་ལེན་ཙམ་མོ། །གླ་མཆེ། སྟག་གི་སྡེར་སེན། སྒོག་གཅིག་རྣམས་ནུས་ལྡན་
དུ་བསྲེག ཁྱི་གུའི་རྒྱུ་མ་རྟ་རྨིག་ཕྱེ་མ་བཏབ་པའི་ཆུར་སྦངས་ལ་བསྐམས་ཏེ་ལ་ཆའི་མེ་ལྕེར་
270

སི་ཏུ་ཆོས་ཀྱི་འབྱུང་གནས་ཀྱི་བཀའ་འབུམ།
རྒྱ་བོད་སྨན་སྦྱོར་ཐོར་བུའི་སྐོར།
ཅུང་ཟད་བསྲེག དེ་ནས་སྨན་དེ་རྣམས་ཞིབ་པར་བཏགས་ལ་ཁ་བྱང་སོ་སོར་བཏབ། །
༈ གསུམ་པ་བསྲེ་འཐག་ནི། རྡོ་གཞོང་དུ་མིང་བཟང་ཕ་མ་འཛོམ་པའི་མིས་དངུལ་མུ་
བསྲེས་ཏེ་བཏུལ། དེ་ནས་ལྷང་ཚེར་བཏབ་སྟེ་སྐམ་འདུལ་བྱས་པས་མེ་འདྲ་བ་སོགས་དཀར་
ཞིང་འབར་ལ་ཁད་མ་བྱུང་བར་མཉེ། མེ་མདོག་མ་བྱུང་ཡང་ཇ་ཡུན་རིང་བ་ཙམ་འདུལ།
སྟར་འབྲས་ཁྱོར་ཉི་ཤུ་བབ་ཀྱི་ཁཎྜ་ཆུར་སྦྱངས་པའི་ཆུར་གར་སླ་ཞོ་ཙམ་པའི་འདམ་འཐག་
ཇ་ཡུན་རིང་ཚད་དུ་བྱ། དེ་ནས་སྨན་རྣམས་གོ་རིམ་བཞིན་དུ་རིམ་པར་བསྲེས་ནས་ཇ་ཡུན་
རེ་རེ་འདུལ་དགོས་ཏེ། དེ་ཡང་བུ་མོའི་སོ། བྱ་ཕོའི་ཟེ་སྡེར། ཁྱི་རྒྱུ། སྦྲུལ་མིག སྒོང་ང་གཉིས།
ཏིལ་ཀླད། གླ་སྤུའི་གཞོབ། ནེ་ཙོ་དང་སྤྲེལ་མཁྲིས། ཟེར་མོའི་ཤ ཆུ་བྱ་སོ་ཐོའི་ཁྲག རྨ་བྱའི་
ཤ བོང་ང་གསུམ། དཔའ་བོ་གཉིས། སུ་མིའི་སྨན་རིགས་རྣམས། ཨ་རུ། སྲད་ནག སྲད་
དཀར། ལྡུམ་སྟག་ཕོ་མོ། ཡུངས་ཞི། ཡུངས་ཀར། སྒར་ཐོག གི་ཝང་། གླ་རྩི། སྒང་ཐུར། སྟག་གི་
ཁ་སྤུ། དོམ་མཁྲིས་རྣམས་ཀྱི་ཕྱེ་མ་དང་། རིན་ཆེན་བཞི་ཐལ་སྨན་བཞི། ཁྱུང་སྐྱུག ནལ། ཉ་
ཕྱིས་རྣམས་དང་། ཕྱ་ཚན་གསུམ་ཚབ། ཕག་མཆིན་བཅས་བཏབ། དེ་རྒྱབ་ཕོ་མོའི་ཁྲག དེ་
རྒྱབ་དེ་ལྷག་སྤྲ་བའི་མེ་ཏོག་སོགས་སྨན་ལྷག་མ་ཀུན་བཏབ་ལ་འདུལ། དེ་རྣམས་འདུལ་ཡུན་
བསྡམས་པ་ཉིན་གཅིག་གོ །ཕྱི་ཉིན་སེ་འབྲུ་བཟང་པོ་ཁྱོར་བ་ཁ་ད་ཆད་ཉི་ཤུ་ལོ་བརྒྱད་དྲི་
ཆུང་བསྡུས་ཁུ་ཚགས་བརྒྱབ་པར། ཉིན་དགུའམ་བདུན། ལྔ་ལས་མི་ཉུང་བར་གར་སླ་ཞོ་ཙམ་
པའི་འདམ་འཐག་བྱ། ཉིན་གྲང་འཐེམ་དུ་ཉེ་ནས་ཆུ་མི་བསྣོན། མགྱོགས་ཁྱད་ཉིན་མཚན་
སྦྲེལ། གང་ལྟར་ནའང་སྔགས་རྒྱུན་བཅས་འཐག
༈ ལྔ་པ་རིལ་བུ་དྲིལ་ལུགས་ནི། གོང་གི་རིལ་ནག་ཆེན་མོའི་སྐབས་ལྟར། རིལ་བུ་དྲིལ་
ལ་སྐམ་པ་དང་། ཟར་མ་ཞག་གཅིག་སྦངས་བའི་ཁུ་བ་དར་ཚགས་དྲང་། ལྦུ་ཐོན་ཙམ་དུ་
བསྲོས་པས་རིལ་ཙམ་བཏང་སྟེ། དར་མཐིང་ནག་ཏུ་ག་པུར་དང་ལྷན་ཅིག་ཕུར་མ་བྱས་ཏ་
བཅང་བར་བྱའོ། །འདིར་སྨྲས་པ། སྨན་སྦྱར་ལེགས་ལ་ཡོན་ཏན་ནུས་མང་ལྡན། །ཉེས་པར་
སྦྱར་གང་ནུས་བྲལ་རྫས་མང་བརླག །དེ་ཕྱིར་བཟོ་ཡི་གནས་ལ་ཆ་ཚད་བཞིན། །སྨན་སྦྱར་ཆོ་
ག་མ་ནོར་བ་འདི་གཅེས། །གཡོན་ཅན་སྨན་པའི་གཟུགས་བརྙན་ཅན་འགའ་ཡིས། །རྫས་མང་
271

འབྲུམ་བཅོས་སོགས་རྒྱ་བོད་ཀྱི་སྨན་སྣ་ཚོགས།
ཆུད་དུ་གཟན་པའི་འཆོལ་སྤྱོད་ཀྱིས། །གཞན་མགོ་གདུགས་ལྟར་བསྐོར་ལས་སྲུང་བའི་ཕྱིར། །
ལག་ལེན་གསལ་བའི་ཡི་གེ་ཕྲེང་བར་སྤེལ། །
༄༅། །འདིར་རྒྱུད་ཆེན་ལས། དུག་གི་ནད་ལ་མང་སྦྱོར་ཆེན་མོ་མཆོག །ཞེས་གསུངས་
པའི་རིལ་ནག་ཆེན་མོ་དང་ནུས་པ་མཉམ་ཞིང་རྙེད་པར་སླ་ལ་དེ་ལས་ཀྱང་རྣོ་ཁྱད་ཆེ་བའི་
རིན་ཆེན་མང་སྦྱོར་ཆེན་མོའི་ཕྱག་ལེན་ནི། ཨ་རུ་གསེར་མདོག་གི་ཤ་ལྕགས་རྩི་ཟླ་འོད་ཅན་
སྲང་དྲུག དངུལ་ཆུ་གྲང་འདུལ་ཆེན་མོ་སྲང་བཞི། ལྕགས་བརྒྱད་བསྲེས་པ་སྲང་ལྔ་དང་སྐར་
ལྔ་བྱས། གཅིག་སྐྱེས་དཀར་པོ། རྒྱ་ནག་གསེར་བྱེ། སྡིག་སྲིན། ལྕམ་པ། ཛཱ་ཏི། ཅུ་གང་དངོས་
བཅས། ཁ་ཆེ་གུར་གུམ། སུག་སྨེལ། ལི་ཤི། ཀོ་ལ་སྐོགས་ཕྲལ། གཙང་རུས། ཨ་འབྲས། སྲ་
འབྲས། འཇམ་འབྲས། ཙནྡན་དཀར་པོ། རྒྱ་མཚལ་དངོས་རང་བྱུང་། ཆར་ཉུང་ཁཎྜ། གོ་རོ་ཙ་
ན། བེ་སྐྱེས་རེ་རལ། དྲེ་གུ་གསེར་ཐིག བྲག་ཇ་མེ་ཏོག་བཅས་སྲང་དོ་རེ། ཕྱ་ཚན་གསུམ་པོ་
སོ་སོར་སྲང་དོ་རེ། མ་འཇོམ་ན་ཉ་རུས་དང་། སྲམ་གྱི་བྲུན་སྲང་དོ་རེ། ཚབ་གཏང་ཞིང་དེའི་
ཚེ་དེ་དང་དེའི་སྲང་གྲངས་ལྟར་རོ། །དོམ་མཁྲིས། བོང་དཀར། བོང་དམར། དཔའ་བོ་དཀར་
པོ། དཔའ་སེར། ཡུངས་བ། ཀོ་བྱིལ། གོ་ཡུ། བྲག་ཞུན། སུ་མི་སྨུག་པོ། སུ་མི་དཀར་སེར་ཡང་
རུང་། བ་རུའི་ཤ སྐྱུ་རུ་ར་སྲང་བཅས་སྲང་དོ་རེ། གཡུ་དང་། བྱེ་རུ། མུ་ཏིག་སྲང་གང་རེ། ཉ་
ཕྱིས་ཅུང་ཟད་ཚབ་ཆོག མུ་མེན་དང་། བ་ཤ་ཀ གླ་རྩི་སྲང་གང་རེ། ཁྱོན་སྨན་སྣ་བཞི་བཅུ་ཞེ་
བདུན་ནོ། །དེ་ལ་ཨ་རུ་གསེར་མདོག་གི་ཤ་ཞིབ་བཏགས་ལྕགས་སྣོད་དུ་ཆུ་གཙང་གིས་གར་
སླ་སྐྱོ་མ་གར་མ་ཙམ་བྱས་ཏེ་དབྱར་ཡིན་ན་ཁེབས་རྒྱག་པ་ཙམ་དང་དགུན་ཡིན་ན་དྲོ་སར་
ཞག་གསུམ་བསྙལ་བས་ནག་མཐིང་དུ་འགྱུར་བ་དེ་རློན་ཆེན་མེ་ཉིས་ཕྱེ་ཕུར་ཙམ་དུ་སྐམ་
པའི་ནེམ་དང་ལྡན་པ་དེ་ཚེས་བཅོ་ལྔའི་ཟླ་འོད་ལ་ནུབ་གཅིག་བདུག་པ་ནི་ལྕགས་རྩི་ཟླ་འོད་
ཅན་ནོ། །
ཨ་རུའི་ཕྱེ་མ་ལི་སྡེར་དུ་ནེམ་ཕབ་པ་ཟླ་འོད་ལ་བཞག་པ་ནི་རྗེན་པ་སྟེ་གཞན་དུའོ། །
གཅིག་སྐྱེས་དཀར་པོ་ཆུ་འདུལ་བྱ། རིན་ཆེན་རྣམས་རིལ་ནག་ཆེན་མོའི་སྐབས་ལྟར་དུག་
ཕྱུང་། །
272

སི་ཏུ་ཆོས་ཀྱི་འབྱུང་གནས་ཀྱི་བཀའ་འབུམ།
རྒྱ་བོད་སྨན་སྦྱོར་ཐོར་བུའི་སྐོར།
༈ ཀོ་བྱིལ་སྤུ་བཞར་ལ་མཛོ་མོ་ན་གཞོན་གྱི་འོ་མར་ཆ་གསུམ་འཐག་པ་དང་།
འོ་མས་
བྱ་དང་ཁྱི་བརྒྱལ་ན་དུག་ཐོན་རྟགས་ཡིན། དཔེར་ན་ཀོ་བྱིལ་བདུན་ལ་འོ་མ་ཕུལ་དོ། དེས་
འདྲེས། སེ་འབྲུ་བཟང་ན་སྲང་དོ། ཞན་ན་སྲང་གསུམ་ཁྲོམ་ཁྲོམ་བརྡུང་ཆུ་དྲེ་བཞིའི་ནང་དུ་
བསྐོལ་བ་ཆ་གཅིག་པར་བསྡུས་པའི་ཁུ་བ་ཚགས་ལ་དྲངས་པར་འདམ་འཐག་གར་སླ་ཞོ་
ཙམ་བྱས་པའི་ནང་དུ། ད་ལམ་ཆོས་སྨན་དང་། འཕེལ་གདུང་གསུམ། མེད་ཀ་མེད་ཀྱི་དབང་
རིལ་བཅས་ཟུར་དུ་བཏགས་པའི་ཕྱེ་མ་བཏབ་སྟེ་འདམ་འཐག་ནི་ཞག་གསུམ་གྱི་རིང་ངོ་། །
རིལ་བུ་སྲན་འཕོས་ཙམ་བཤད་ཀྱང་། ད་ལམ་སྲན་འཕོས་ཉིས་འགྱུར་ཙམ་པ་བྱས་ལ་རས་ཀྱི་
སྟེང་དུ་བཏིང་། ནེམ་ཡོད་ཙམ་ནས་རིལ་ཆག་བཏབ། གནམ་དང་བུད་མེད་ཀྱིས་མ་མཐོང་བ་
དང་། བུད་མེད་ཀྱིས་མ་རེག་པ་གལ་ཆེའོ། །ཆོས་སྨན་དང་འཕེལ་གདུང་ནི་ཕུན་སུམ་ཚོགས་
པའི་ཡན་ལག་སྟེ་དབང་རིལ་ནི་མེད་ཀ་མེད་ཉིད་དོ། །
༈ དར་མོ་བའི་བཀའ་རྒྱ་མར་བཤད་ཅིང་། ཚེ་ཧཱུཾ་པའི་དྲན་འཛིན་ལྕགས་ཀྱུར་ཡང་བཤད་
པའི་གསལ་བྱེད་ཉི་ཟླའི་འཁོར་ལོའི་སྦྱར་ཐབས་ནི། ལྕགས་ཕྱེ་སྲང་བརྒྱད། ཨ་རུ་གསེར་
མདོག་གི་ཤ་སྲང་བཞི་བཅས་གཟའ་སྐར་བཟང་བའི་ཞོག་པ་ནས་བརྩམས་ཏེ་ཉིན་རིལ་པོར་
འདམ་བཏགས་བྱས་པའི་ཉིན་ལྔ་པའི་དགོངས་མོར་ཁ་བཀབ། ཕྱི་ཉིན་རྡོ་གཞོང་ནས་ལྕགས་
སྣོད་དུ་བླུགས་གར་སླ་ཞོ་ཙམ་པར་བཅོས་ནས་མེར་བསྲོས་ལ་དཀྲུགས་ཏེ་ཁ་དོག་ཁམ་ཞད་
ཅན་རླངས་པ་ཕྱུར་བའི་སྐམ་འཐག་བྱ། སླར་ཡང་ཆུ་སབ་ནས་འདམ་འཐག་ལན་གཉིས་བྱས་
ཏེ། སླར་ཡང་སྦངས་ནས་ས་འོག་དོང་ནང་དུ་བསྙལ། དབྱར་ཡིན་ན་རགས་པར་ཤག་གསུམ་
དགུན་ཡིན་ན་ཞག་པོ་ལྔར་བཞག་པ་ནི། ལྕགས་ཕྱེ་ཞིག་ཐབས་ཏེ་འོད་ཙེར་བ་མེད་ངེས་ཀྱི་
བར་བསྙལ་དགོས། དེ་ནས་འདུལ་གཞོང་དུ་བླུགས་དེ་ནས་དུག་ཕྲལ་བྱས་པའི་གཡུ་དང་། བྱེ་
རུ། མུ་མེན། མུ་ཏིག་བཞི་པོ་སོ་སོར་ཞོ་གསུམ། སྨུག་པོ་སྤལ་རྒྱབ། མདུང་རྩེ་དཀར་པོ། མདུང་
རྩེ་དམར་པོ། མཚལ་རྣམས་སོ་སོར་ཞོ་བཞི། བཟང་པོ་དྲུག་སོ་སོ་ནས་ཐུན་བརྒྱད་རེ། དེ་ཡང་
གསེར་ཞོའི་བུང་ཚད་ཙམ་ཐུན་དུ་རྩི་བར་ཐུར་མར་བཏེགས་པས་སོ་སོར་ཞོ་བཞི་རེ། ཨུཏྤ་ལ་
ཞོ་བཞི། གི་ཝཾ་སྲང་གང་། དོམ་མཁྲིས་ཐུན་བརྒྱད། གླ་རྩི་ཐུན་བཞི་ལ་ཞོ་གསུམ། ཨ་རུ་ནག་
,,
273

འབྲུམ་བཅོས་སོགས་རྒྱ་བོད་ཀྱི་སྨན་སྣ་ཚོགས།
ཆུང་རྡོག་བཞི་བཅུ། གསེར་མདོག་བཞི་བཅུའི་ཤ །ལྕགས་སྦྲུལ་བཞི་བཅུ་ཆང་ནང་དུ་གླ་རྩི་
བཏབ་པར་ཞག་གཅིག་སྦངས་ལ་མེ་མདག་དུ་སྐམ་སྟེ་དུག་མེད་བྱེད། བསེ་རུ་ཆུ་འདུལ་ཕྱེ་མ་
སྐམ་པ་བྱས་པའི་སྲང་དོ། ཙནྡན་དཀར་དམར་སོ་སོར་། ཨར་ནག ཅོང་ཞི། བྲག་ཞུན། གང་
ཐིག པྲི་ཡང་ཀུ་སྲང་དོ་ཞོ་བཞི་རེ། སེ་འབྲུ་དང་། པི་ལིང་བཟང་པ་ཐུན་བཞི་ཅུ་ཞེ་བརྒྱད་རེ།
འཁྲུལ་མེད་གསང་སྨན་ཨ་ཝ་སྲང་དོ་ཞོ་བཞི། སྐྱུ་རུ་ར་དང་བ་རུའི་ཤ་སོ་སོར་ཐུན་བཅུ་དྲུག་
ལ་སྲང་དྲུག་ཐོན་གི་འདུག གཉན་སྲིན་སོགས་ལ་མི་འཕྲོད་པས་རྟ་གཉིས་སྤང་བ་ལེགས། དེ་
ལྟར་སྨན་རྣམས་ཞིབ་པར་བཏག གོང་གི་ཨ་རུ་ལྕགས་ཕྱེ་བཅས། སེ་འབྲུ་ཁྱོར་བ་བཞི་ཡི་ཁུ་
བས་ཞག་གསུམ་བར་དུ་འདམ་འཐག་བྱས་ནས་རིལ་བུ་སྲན་མ་ཆེ་ཤོས་ཙམ་དྲིལ་ལ་ཅུང་
ཟད་སྐམ་ཏེ་རིལ་ཆག་བྱའོ། །
༈ ལྷ་ལུང་པའི་ལྕགས་རིལ་གྱི་ལག་ལེན་ནི། ཨ་རུ་གསེར་མདོག་གི་ཤ་སྲང་བཅུ། རྟག་དུ་
རིགས་གསུམ་བསྡམས་པའི་སྲང་བདུན། ཨ་བ་སྲང་བཞི། བྲག་ཞུན་སྲང་གང་། བ་རུའི་ཤ་
སྲང་ལྔ། སྐྱུ་རུ་ར་རུས་པ་མེད་པ་སྲང་བདུན། ལྕགས་དྲེག་སྲང་དོ། བཅས་ཞིབ་པར་བཏགས་
ལ་ལྕགས་སྣོད་དུ་ཆུ་གཙང་གིས་གར་སླ་ཞོ་ཙམ་བྱས་ཁེབས་རྒྱབ་ཏེ་རས་དཀར་དྲི་མེད་
ཀྱིས་བཏུམ་ལ་ཞག་གསུམ་དུ་དྲོ་བར་བསྙལ། དེ་ནས་རྡོ་གཞོང་དུ་བླུགས་པའི་ནང་དུ། ཁ་
ཆེ་སོགས་བཟང་དྲུག་སོ་སོ་ནས་ཐུན་བཟང་རེ་བཤད་མོད་སྲང་དོ་རེ་མཛད། རྒྱ་ཚྭ་ཐུན་ཆུང་
ལྔ། གླ་རྩི་དྲི་ཐོན། དོམ་དང་གི་ཝང་གཉིས་སོ་སོར་ཞོ་གསུམ། མདུང་རྩེ་དཀར་པོ། མདུང་རྩེ་
དམར་པོ། གངས་ཐིག རང་བྱུང་གི་མཚལ། ཁབ་ལེན། ཅོང་ཞི། གཙང་རུས། ཙནྡན་དཀར་
དམར་གཉིས། རྒྱ་རུ། བསེ་རུ། ཁ་ཤའི་རྭ། ཤ་རུ་བཅས་རྩི་ཧྲོག་བསྲེགས་པ། པི་ལིང་། ཨུཏྤ་ལ།
སྐྱེར་ཁཎ། སུམ་ཏིག བོང་དཀར། བོང་དམར། ཧོང་ལེན། བ་ཤ་ཀ ཨར་ནག ཉ་ཕྱིས་རྣམས་
སོ་སོར་སྲང་དོ་རེ། ལྕགས་སྦྲུལ་དུག་བཏོན་པ་ཞོ་དོ། ཉ་མིག་གང་འཛོམ། གསང་སྨན་སེ་འབྲུ་
ཞོ་གང་། མགྲོན་བུ་ནུས་ལྡན་བསྲེག་པ། ཅོང་ཞི་རྒོད་བཏུལ་ཞོ་གང་རེ། བཅས་ཞིབ་བཏག ཨ་
རུའི་རུས་པ་ལྕགས་སྣོད་དུ་བཙོས་པའི་ལྕགས་ཁུ་ནག་པོ་དེས་འདམ་འཐག་བྱས་ཏེ་རིལ་བུ་
སྲན་ཚད་ཙམ་དྲིལ་ལ་སྔ་དྲོ་ཙམ་དུ་སྐམ། དེ་ནས་རིལ་ཆག་ལེགས་པར་བྱའོ། །དེ་ལྟར་རིན་
274

སི་ཏུ་ཆོས་ཀྱི་འབྱུང་གནས་ཀྱི་བཀའ་འབུམ། རྒྱ་བོད་སྨན་སྦྱོར་ཐོར་བུའི་སྐོར།
ཆེན་རིལ་ནག་ཆེན་མོ་དང་། རང་བྱུང་ཞབས་ཀྱི་ཡང་ཟབ་རིལ་བུ་དང་། རྒྱུད་ཆེན་ནས་
བཤད་པའི་རིན་ཆེན་མང་སྦྱོར་ཆེན་མོ་དང་། གསལ་བྱེད་ལྕགས་རིལ་རིགས་གཉིས་བཅས་
ཀྱི་ལག་ལེན་འདི་ནི། སྡེ་དགེ་ས་སྐྱོང་བློ་གྲོས་རྒྱ་མཚོས་མཐུན་རྐྱེན་རྣམས་སྦྱར་ཏེ་གསོལ་བ་
བཏབ་ནས་སྨན་གྱི་བླ་མ་དང་དབྱེར་མེད་པའི་ཐམས་ཅད་མཁྱེན་གཟིགས་ཆེན་པོ་སི་ཏུ་ཆོས་
ཀྱི་འབྱུང་གནས་ཀྱིས་བལ་ཡུལ་དང་མོན་དང་འཇང་དང་རྒྱ་ནག་ཆེན་པོ་སོགས་ནས་རིན་
པོ་ཆེ་རྡོ་རྗེ་ཕ་ལམ་དང་། ཨིནྡྲ་ནཱི་ལ་སོགས་དང་རྒྱ་མཚོ་གསེར་གྱི་བྱེ་མ་དང་། ལི་ཤི་བུམ་པ་
ཅན་ལ་སོགས་པ་སྟོབས་འབྱོར་ཆེ་བར་རློམ་པ་དག་གི་མཛོད་དུ་ཡང་སྔར་ཕན་མ་འབྱོར་ཞིང་།
མཁས་པར་རློམ་པ་དག་གིས་མ་མཐོང་ཞིང་མ་རྟོགས་པ་རིན་པོ་ཆེ་དང་སྨན་གྱི་རིགས་
མཐའ་དག་ཡུལ་དེ་དང་དེ་དག་གི་མཁས་པ་རྣམས་ལ་ཡུལ་དེ་དང་དེ་དག་གི་སྐད་དང་ཡི་
གེའི་ལམ་ནས་འདྲི་མོལ་རྩོལ་སྒྲུབ་མཛད་ཅིང་། གསེར་དངུལ་ལ་སོགས་རིན་པོ་ཆེའི་ཐལ་
སྨན་རྣམས་ཀྱང་བོད་ལུགས་རྙིང་པ་ཁོ་ནར་མ་ཟད་འཕགས་ཡུལ་པའི་ཀུན་དུ་རྒྱུ་མཁས་པ་
རྣམས་ལས་ལག་བསྟར་གྱི་སྒོ་ནས་སློབ་པར་མཛད་པ་སྟེ། དེང་སང་གི་ཟོབ་རྐྱལ་རྣམས་ཀྱི་
ལྟར་འོལ་ཚོད་དང་རིགས་གྲས་ཀྱིས་ལག་ལེན་གྱི་གཟུགས་བརྙན་ཙམ་བྱེད་ཅིང་རིན་ཆེན་
རིལ་བུའི་འདྲ་འབག་དུ་མ་བསྒྲུབས་པ་ལྟ་བུ་མ་ཡིན་པར་ཨོ་རྒྱན་པ་རཏྣ་ཤྲཱི་ནས་རྗེའི་བར་དུ་
ཕྱག་ལེན་མྱོང་གྲུབ་ཀྱི་རྒྱུན་བཟང་པོ་ལྟར་ལྕགས་སྟག་ས་གའི་ཚེས་བཟང་པོའི་ཉིན་ལྕགས་
ར་བསམ་འགྲུབ་རྩེའི་ཕོ་བྲང་དང་འདྲེལ་པའི་སྐྱེད་ཚལ་དུ་མཆོད་ཡོན་གྱི་བཞུགས་སྒར་
ཕབ་ཏེ། རྗེ་ཉིད་ཀྱིས་ཐར་ཆགས་སུ་ཕྱག་ལེན་དུ་གནང་བའི་སྐབས་རྒན་བུའི་སློབ་མར་ཡང་
གྱུར་པ་བློ་གསལ་དྲུང་ཡིག་པ་ཀརྨ་རབ་བརྟན་ལགས་ལ། དཀའ་བའི་གནས་ལ་འདྲི་མོལ་
ཞིབ་པར་ཞུས་ལ་ཟིན་བྲིས་ཏི་ཐུག་པའི་ལུགས་སུ་ཐོབ་ཤིག ཞེས་བསྒོས་པ་ལྟར་ཟིན་རིས་
ཉུང་ངུ་རྣམ་གསལ་ཡང་དག་རྫོགས་ཀྱི་མཚན་ཉིད་ཅན་འདི་བཞིན་གྲུབ་འདུག་པ་ལ་ཁོང་
པར་ཞིབ་དྲིས་ཀྱིས་གཏན་ལ་ཕབ་ཏེ། བོད་རྒན་རྣམས་ཀྱིས་མཁས་ཁྱད་དུ་བརླམས་པའི་ཡིག་
ཉོག་གི་ཁུར་རྐྱང་པ་བསྐྱེད་པའི་རིང་ལུགས་ལ་སྐྱུག་ལོག་པ་ལྟར་ཉུང་ངུ་རྣམ་གསལ་གྱི་ཟིན་
བྲིས་རྣམས་དཔེ་ཚན་གཅིག་ཏུ་བསྒྲིགས་པ་པོ་ནི་རྒྱལ་ཁམས་པ་ཀརྨ་ཚེ་དབང་ཀུན་ཁྱབ་
275

འབྲུམ་བཅོས་སོགས་རྒྱ་བོད་ཀྱི་སྨན་སྣ་ཚོགས།
ཞེས་པ་སྟེ།